Louisiana (kunstimuuseum)

Louisiana Kaasaegse Kunsti Muuseum on kunstimuuseum, mis asub Sundi rannikul Humlebækis, Kopenhaagenist 36 kilomeetrit põhjas. Louisiana on Taani kõige külastatavam kunstimuuseum, millel on ulatuslik püsiväljapanek moodsa ja kaasaegse kunsti teostest, mis on valminud alates teisest maailmasõjast ning mida täiendavad põhjalikult koostatud eriväljapanekud. Muuseumi on tunnustatud kui verstaposti moodsas taani arhitektuuris ning eriti õnnestunuks peetakse muuseumi juures kunsti, arhitektuuri ja maastiku sünteesi. Muuseumi on mainitud Patricia Schultzi raamatus "1000 kohta, kus peaks enne surma käima" ning maailma enim külastatud kunstimuuseumide loendis on Louisiana 90. kohal (2011). Ajalugu Hoonele pani nime esimene omanik Alexander Brun, kes nimetas villa oma kolme naise nime järgi – kõigil Louise. Muuseum loodi aastal 1958, asutaja oli selleaegne omanik Knud W. Jensen. Muuseumi disainisid arhitektid Vilhelm Wohlerti ja Jørgen Bo, kes kulutasid paar kuud valdustel ringi käimiseks, enne kui otsustasid, milline peab muuseum tulema, et see maastikuga kõige paremini kokku sobiks. Sellise uuringu tulemus oli muuseumi esimene versioon, mis koosnes kolmest klaaskoridoridega ühendatud majast. Pärast seda on muuseumi korduvalt laiendatud, enne kui jõuti praeguse ümmarguse kujuni 1991. aastal. 2012. aasta novembri lõpus hakkas Louisiana Kaasaegse Kunsti Muuseum kunstiteemaliste videote edastamiseks pidama veebipõhist kanalit Louisiana Channel, et panustada muuseumi jätkuvasse arengusse kultuuriplatvormina. Kogud Modernne kunst Muuseumis on lai valik modernseid maale, skulptuure ja videoid teisest maailmasõjast tänapäevani. Nende hulgas on teoseid sellistelt kunstnikelt nagu Roy Lichtenstein, Andy Warhol, Anselm Kiefer, Alberto Giacometti, Pablo Picasso, Yves Klein, Robert Rauschenberg ja Asger Jorn. Videoid näidatakse tihti eriliselt kujundatud ruumides, kus vaatajal tekib esitatavast stseenist parem tunnetus. Muuseumi kahe tiiva vahel on skulptuuride aed, kus on teiste seas töid sellistelt kunstnikelt nagu Henry Moore, Alexander Calder ja Jean Arp. Wessel Bagge'i kogu Lisaks modernse kunsti kogule eksponeeritakse Louisianas eel-Kolumbia stiilis kunstiteoseid. Selliseid objekte on muuseumis üle 400. Teosed saadi annetusena Wessel Bagge'i fondilt 2001. aastal. Annetusena saadi isiklik kogu Taanist pärit Niels-Wessel Bagge'ilt, kes oli tantsija, koreograaf ja kunsti koguja. Ta elas Californias, kus ta suri 1990. aastal. Kontserdisaal Kontserdisaal ehitati aastal 1976 muuseumi läänetiiba, mis ehitati aastatel 1966–1971. Saali akustika on eriti sobilik kammermuusikale, kuid saali kasutatakse ka teistsuguse muusika jaoks. Lisaks sellele on saali kasutatud paljudeks üritusteks ja tegevusteks, nagu väitlused, loengud ja sümpoosionid. Toolid on disaininud Poul Kjærholm ning saali tagumine sein on kaunistatud Sam Francise joonistustega, mis on loodud eraldi selle seina jaoks. Skulptuuride aed Muuseumi ümbritseb spetsiaalselt kujundatud skulptuuride aed. Aed koosneb platoost ja Sundi poole kulgevast nõlvadega maastikust, mida domineerivad iidsed suured puud ning vaade merele. Skulptoritest on seal töödega esindatud näiteks Jean Arp, Max Ernst, Max Bill, Alexander Calder, Henri Laurens, Louise Bourgeois, Joan Miró ja Henry Moore. Skulptuurid on aeda asetatud nii spetsiaalselt selleks ette nähtud skulptuuride aladesse kui ka üksikutena aia eri osadesse. Eesmärk on moodustada süntees aia, puude ja mere vahel. Lisaks on skulptuuride aias näiteid spetsiaalselt aia tarbeks loodud teostest, mille on loonud teiste hulgas Enzo Cucchi, Dani Karavan ja George Trakas. Direktorid 1958 – Knud W. Jensen 1995 – Lars Nittve 1998 – Steingrim Laursen 2000 – Poul Erik Tøjner Viited Välislingid Louisiana Kaasaegse Kunsti Muuseumi ametlik koduleht Louisiana Channeli ametlik koduleht